*****

ΚΑΝΟΝΙΣΜΟΣ (ΕΟΚ) αριθ. 1755/84 ΤΟΥ ΣΥΜΒΟΥΛΙΟΥ

της 19ης Ιουνίου 1984

για την εφαρμογή προγραμμάτων υποκατάστασης των παραδόσεων επισιτιστικής βοήθειας στον τομέα της διατροφής

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 235,

την πρόταση της Επιτροπής,

τη γνώμη του Ευρωπαϊκού Κοινοβουλίου (1),

Εκτιμώντας:

ότι η Κοινότητα, παράλληλα με τις άλλες προσπάθειες που αποσκοπούν στην επισιτιστική ασφάλεια, πρέπει να καταβάλλει προσπάθειες για να ενθαρρύνει τις αναπτυσσόμενες χώρες να ανεβάσουν το επίπεδο της επισιτιστικής τους αυτάρκειας, π.χ. μέσω των επισιτιστικών στρατηγικών·

ότι πρέπει να συμβάλλει στις προσπάθειες αυτές παρέχοντας σημαντική υποστήριξη·

ότι είναι δυνατή η ενίσχυση της υποστήριξης αυτής, δίνοντας μεγαλύτερη ευκαμψία στην επισιτιστική βοήθεια ώστε, ιδίως όταν οι συνθήκες είναι κατάλληλες, να αντικαθίστανται τα προγράμματα παροχής επισιτιστικής βοήθειας από τη χρηματοδοτική ενίσχυση ενεργειών στον τομέα της ανάπτυξης της γεωργίας και των ειδών διατροφής·

ότι πρέπει να οριστούν τα μέτρα που θα ληφθούν για την εφαρμογή των εν λόγω υποκαταστάτων προγραμμάτων·

ότι πρέπει να προβλεφθεί η διαδικασία για τη διαχείριση αυτών των υποκαταστάτων ενισχύσεων και ότι ο κανονισμός (ΕΟΚ) αριθ. 3331/82 (2) προβλέπει στο άρθρο 8 διαδικασία που μπορεί να χρησιμοποιηθεί στην περίπτωση αυτή·

ότι οι εξουσίες δράσεως που απαιτούνται για το λόγο αυτό δεν προβλέπονται από τη συνθήκη,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η Κοινότητα μπορεί να θέσει σ' εφαρμογή, εφόσον οι περιστάσεις το δικαιολογούν, προγράμματα υποκαταστάσεως των παραδόσεων επισιτιστικής βοήθειας υπέρ των αναπτυσσομένων χωρών.

Τα προγράμματα έχουν σαν στόχο την υποστήριξη, με τα διαθέσιμα μέσα, της επεξεργασίας και της εφαρμογής μιας επισιτιστικής στρατηγικής ή άλλων μέτρων για τη διευκόλυνση της επισιτιστικής ασφάλειας αυτών των χωρών και την παροχή κινήτρων στις χώρες αυτές ώστε να ανεβάσουν το επίπεδο της επισιτιστικής τους αυτάρκειας. Τα προγράμματα αυτά πρέπει να συμβάλλουν, όσο είναι δυνατόν, στη βελτίωση των συνθηκών διαβίωσης των πτωχότερων τμημάτων του πληθυσμού στις εν λόγω χώρες.

Τα υποκατάστατα προγράμματα υλοποιούνται με τη μορφή τεχνικής και οικονομικής ενίσχυσης σύμφωνα με τα κριτήρια και τις διαδικασίες που προβλέπονται στον παρόντα κανονισμό.

Άρθρο 2

Τα υποκατάστατα προγράμματα μπορεί να τεθούν σε εφαρμογή προς όφελος και έπειτα από αίτηση των αναπτυσσόμενων χωρών που επιλέγονται για τα προγράμματα επισιτιστικής βοήθειας της Κοινότητας, δυνάμει του κανονισμού (ΕΟΚ) αριθ. 3331/82, για ένα μέρος ή για το σύνολο των ποσοτήτων επισιτιστικής βοήθειας που τους χορηγούνται ή που θα ήταν δυνατόν να τους χορηγηθούν, στα όρια των ποσοτήτων που προβλέπονται στους ετήσιους κανονισμούς εφαρμογής του κανονισμού (ΕΟΚ) αριθ. 3331/82, λαμβάνοντας ιδίως υπόψη την εξέλιξη της παραγωγής, της κατανάλωσης και του επιπέδου των αποθεμάτων στη χώρα, την κατάσταση διατροφής του πληθυσμού, καθώς και τις επισιτιστικές βοήθειες που χορηγούνται από άλλους δωρητές.

Τα προγράμματα αυτά έχουν σαν στόχο την υποστήριξη ή την παρότρυνση των προσπαθειών των ίδιων των ωφελουμένων χωρών.

Άρθρο 3

Τα υποκατάστατα προγράμματα προορίζονται να καλύψουν ενέργειες οικονομικής και τεχνικής ενίσχυσης που αποσκοπούν, σύμφωνα με τους στόχους του άρθρου 1, στη βελτίωση της επισιτιστικής αυτάρκειας με την ανάπτυξη του γεωργικού τομέα και του τομέα ειδών διατροφής στην οικεία χώρα, καθώς και την επισιτιστική ασφάλεια, π.χ. με τη συμμετοχή στη χρηματοδότηση:

- της προμήθειας των απαραίτητων εισροών για την παραγωγή τροφίμων,

- της παροχής δανείων στους αγρότες,

- των εργασιών αποθήκευσης των προϊόντων σε αγροκτήματα ή χωριά, ή σε τοπικό, εθνικό ή περιφερειακό επίπεδο,

- των εργασιών εμπορίας, μεταφοράς, διανομής ή μεταποίησης των γεωργικών προϊόντων και των προϊόντων διατροφής,

- των δραστηριοτήτων στον τομέα της εφαρμοσμένης έρευνας και κατάρτισης στον τόπο εργασίας,

- των σχεδίων για την ανάπτυξη της παραγωγής ειδών διατροφής.

Άρθρο 4

Η Κοινότητα χορηγεί τη βοήθεια είτε αυτόνομα είτε σε συγχρηματοδότηση με τα κράτη μέλη ή άλλους δωρητές.

Άρθρο 5

Η βοήθεια της Κοινότητας παρέχεται με τη μορφή μη επιστρεπτέων ενισχύσεων.

Άρθρο 6

1. Η βοήθεια μπορεί να καλύπτει τις εξωτερικές δαπάνες, καθώς και τις απαραίτητες τοπικές δαπάνες για την εφαρμογή των προγραμμάτων, στις οποίες συμπεριλαμβάνονται και οι δαπάνες συντήρησης και λειτουργίας.

Οι φόροι, δασμοί και άλλα τέλη αποκλείονται από την κοινοτική χρηματοδότηση.

2. Τα ενδεχόμενα κεφάλαια αντισταθμίσεως χρησιμοποιούνται σύμφωνα με τους στόχους που καθορίζονται από τον παρόντα κανονισμό και σε συμφωνία με την Κοινότητα.

Άρθρο 7

Η συμμετοχή στις προσκλήσεις προς υποβολή προσφορών, στους μειοδοτικούς διαγωνισμούς και σε κάθε είδους συμφωνίες και συμβάσεις είναι ανοικτή με ίσους όρους σε όλα τα φυσικά και νομικά πρόσωπα των κρατών μελών και της δικαιούχου χώρας. Η συμμετοχή αυτή μπορεί να επεκταθεί και σε άλλες αναπτυσσόμενες χώρες που δικαιούνται βοήθεια της Κοινότητας, ιδίως σε περίπτωση συγχρηματοδότησης ή προκειμένου να αποφευχθεί η υπερβολική επιβάρυνση του κόστους των προγραμμάτων εξαιτίας των αποστάσεων, των δυσχερειών μεταφοράς ή των προθεσμιών παράδοσης.

Η συμμετοχή αυτή άλλων αναπτυσσομένων χωρών έχει εξαιρετικό χαρακτήρα και εγκρίνεται κατά περίπτωση, σύμφωνα με τη διαδικασία του άρθρου 8.

Άρθρο 8

Οι αποφάσεις για την ακύρωση επισιτιστικής βοήθειας και για τη χορήγηση υποκατάστατης βοήθειας, καθώς και οι όροι για την παροχή της, λαμβάνονται από την Επιτροπή μετά από διαβουλεύσεις με την επιτροπή του άρθρου 7 του κανονισμού (ΕΟΚ) αριθ. 3331/82 και σύμφωνα με τη διαδικασία που προβλέπεται στο άρθρο 8 του εν λόγω κανονισμού.

Η επιτροπή αυτή μπορεί να εξετάσει οποιοδήποτε άλλο θέμα σχετικό με την εφαρμογή των υποκαταστάτων προγραμμάτων το οποίο θα εγείρει ο πρόεδρός της, είτε με πρωτοβουλία του είτε έπειτα από αίτηση αντιπροσώπου ενός κράτους μέλους.

Άρθρο 9

Η Επιτροπή υποβάλλει έκθεση στο Συμβούλιο και το Ευρωπαϊκό Κοινοβούλιο σχετικά με την εφαρμογή του εν λόγω κανονισμού.

Άρθρο 10

1. Η Επιτροπή θεσπίζει κάθε αναγκαία διάταξη για την καλή εκτέλεση των υποκατάστατων προγραμμάτων.

2. Για τους σκοπούς της παραγράφου 1 τα κράτη μέλη επικουρούν την Επιτροπή και της παρέχουν κάθε ζητούμενη πληροφορία.

Άρθρο 11

Ο παρών κανονισμός αρχίζει να ισχύει την τρίτη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 19 Ιουνίου 1984.

Για το Συμβούλιο

Ο Πρόεδρος

C. CHEYSSON

(1) ΕΕ αριθ. C 127 της 14. 5. 1984, σ. 249.

(2) ΕΕ αριθ. L 352 της 14. 12. 1982, σ. 1.